La Bibia piemontèisa/Testament Vej/Giob/Giob 28


Giòb

28

Giòb a parla dla sapiensa 

Për l'argent a-i son le min-e e për l'òr ël leu andova che a s'arfin-a. Ël fèr as gava dal teren e la pera fondùa a lìbera l'aram. L'òm a chita l'ëscurità e a fogna fin-a a la dariera borna dla tèra ij ròch ant ël top pì ancreus. Leugn j'abità, a përtuso ëd pos ant ëd leu ch’ij viagiator a l'han fin-a dësmentià doa ch’a son. A-i s’anfilo con ëd còrde e as fan pendojé sospèis. La ròba da mangé a chërs ëdzora la tèra, ma ‘d sota a treuvo ‘d pere da fé fonde con ël feu. Ambelelì le pere a conten-o ‘d zafir e ant la póer as treuva d’òr. Costi-sì a son ij tesòr che gnun osel da rapin-a a peul vëdde; gnanca l'euj dij farchèt a lo s-cèiro. Bestie ferose a-i passo pa ansima: gnun leon a l'ha mai butaje ansima soe piòte. L'òm a pòrta la man për travajé la stërnaj: chiel a bolversa le montagne da soe fondamenta. A scava 'd galarìe ant ij ròch e a buta l'euj dzora 'd lòn ch'a-i é 'd pì pressios. 28:11 Chiel a sërca j'adoss dij fium e a pòrta a la lus lòn ch'a-i é 'd pì stërmà.        

Tutun, d'andova as tira fòra la saviëssa?Andova é-lo ël pòst dl'anteligensa? L'òm a në conòss pa 'l leu: as treuva pa an sla tèra dij vivent. Ij balatron a diso: “A l'è pa an mi!” E 'l mar a dis: “Gnanca aranda 'd mi!”. As dëscambia pa con l'òr pì sernù nì as cata con na peisada d'argent. Gnanca tut l'òr d'Ofir a serv për catela o con zafir o àgata pressiosa. As peul pa comparesse nì con òr o cristal e as fà nen barata con tupin d'òr fin. Mensioné pa gnanca ij coraj o le perle: la saviëssa a val pì che tute le pere pressiose. Ël topass dl’Etiòpia a peul pa esse paragonà a chila; as peul nen dëscambiesse a pèis con l'òr pur. 

Ma la saviëssa da 'ndova ch’a ven? Andova ch'a l'é 'l pòst ëd la conossensa? A l’é stërmà a j’euj ëd tute le creature che a vivo. Gnanca j’osèj dël cel da la vista pì fin-a a la peulo conòsse. La Përdission e la Mòrt a diso: “Con nòstre orije i l'oma mach sentune la fama”. 

Dé a në conòss la stra e mach chiel a sà 'ndova ch’as treuva la sapiensa. Përchè chiel a s-cèira fin-a ai finagi dla tèra e a bèica tut lòn ch'a l'é sota la vòlta dij cej. A l’é chiel ch’a l’ha decidù la fòrsa ch’a l’ha da avèj ël vent e vàire ch’a l’ha da pieuve. Chiel a l’ha stabilì le lej për la pieuva e a l’ha tracià ij vieuj ch’a l’han da passé le lòsne. Antlora chiel a l'ha stabilì la sapiensa e esaminala ancreus. E a l'ha dije a l'òm: “Varda, la tëmma 'd Dé, costa a l'é saviëssa, e schiné 'l mal, sòn a l'é anteligensa”. 

Bibia
Testament Vej
Giob